Ttu sá nna laca do Jesús güeleꞌen ca benni,
níaguaba sia ca benni fariseo lhe ca nu ruleꞌe nu rá lo ley bocaꞌana Moisés lhe.
Ca unnuha nna dacana deca lheꞌe ca yiesi baba lo yu gue Galilea,
lo yu gue Judea lhe lheꞌe yiesi Jerusalén lhe.
Elha ra xxen le gue Tata Do Iyyabaaha due len Jesús qui reonie ca benni rani.
Nianna,
bisíntteba ca unbiyuu dia lencana ttu unbiyuu daa yatti niꞌa náni,
xuaquinna nua lo breta.
Lacana nna uxacacana ttaꞌa lencana nua lhiꞌu lheꞌe yoꞌoha qui quixxacan nua atta du Jesús.
Ttiaca bittu beselquinna gaxasná uncana qui ttaꞌacana de ixeba benni seꞌe roꞌo yoꞌoha.
Nianna,
gopittebacana iqui yoꞌoha lencana breta atta xua nu raniha.
Atti utúattebacana beo sia iqui yoꞌoha qui bedocana ttu belea.
Nía ulhídacana nu raniha xuana lo breta qui utixxacana nua salhe gue ca benni seꞌe nía lhixxa lo Jesús.
Atti biláni Jesús,
gua riaba le ca unnuha guadábe eyonie nua,
laniala re nu daa yatti niꞌa nániha:
—Xa unbiyuu,
chiba uxía elha xen lasi gue ca tulha guelha.
Lania nna ca nu ruleꞌe nu rá lo ca ley bocaꞌana Moisés lencana ca fariseo,
udulottebacana belaba lecani rácana:
“¿Nú anca unbiyuu du-ni nna rinne güena gue Tata Do Iyyabaaha leni nu rána?
¿Nú aca gueni dhína elha xen lasi gue ca tulha gue ca benni?
¿Läba sunruba Tata Do Iyyabaaha aca guee dhie elha xen lasi gue ca tulha-na?”
Ttiaca Jesús yuxeabe nu rulaba le ca nua,
nianna re cana:
—¿Biaca rulaba lele aná?
¿Bi nua nu sattiru inne ttu benni?
¿Si innána:
“Chiba uxía elha xen lasi gue ca tulha guelha” aca?
¿Si innána:
“Guadha nna udátte” aca?
Quitti uyúle nna neti Benni unbiyuu daa iyyabaaha te elha ra xxen le quia ni yies lo yu-ni qui dhia elha xen lasi gue ca tulha gue ca benni.
Nianna re nu daa yatti niꞌa nániha:
—Lu rulisa:
¡Guadha nna bodaxxutte breta xualu loenna beyyatte lheꞌe yoꞌo gueluha!
Snaba lania guadha nu daa yatti niꞌa nániha aníba lo iyába ca nu seꞌe nía,
atti bodaxxuttebana breta uxúana loniha güequina deyyana lheꞌe yoꞌo gueniha ribequi xenna rána:
—¡Xxeni ra le Tata Do Iyyabaaha!
Iyába ca nu seꞌe nía bebanxxattaquinna nianna ulequi xenttebacana Tata Do Iyyabaaha.
Itú rasbaquinna rácana:
—¡Nasá begüiari ttu nu benna bebaninri!